#псысэ_гупсысэ

ХэкIыпIэкIэ Iэзэ ныбжьэгъу

 

Еуэри щIалэ гуэр хьэгъуэлIыгъуэр здекIуэкIым зигъэщIэгъуэжын щIидзащ:

- Сэ сыхуейуэ щытмэ, зэ ефэгъуэкIэ тенджыз псор исфыфынущ!

- Иджырэ къэс зыми ар хузэфIэкIакъым, уэри жомыIэ умыщIэфыныр! - жэуап къратыжащ щIалэм и ныбжьэгъухэр.

- Тхьэ фхузоIуэ, тенджыз псор зэрисфыфынумкIэ! АнтIэ арамэ, баз дызэпевгъэхьэ: тенджыз псор измыфу щытмэ, си шыр фызот! - жиIащ щIалэм.

-Тенджыз псор ипфу щытмэ, дэ ди шхэр уэттынущ! - къыжраIащ и ныбжьэгъухэм.

Пщэдджьыгъ къэкIри, щIалэм къыгурыIуащ, делагъэ зэрищIар, къыпэщылъ Iуэхум и гугъуагъыр. Сыт пщIэнщи, жыпIам утетыжын хуейщ. Махуэ щытраухуар нэхъ гъунэгъу къэхъуху  къэс щIалэм и гукъыдэжыр нэхъ зэIыхьэурэ кIуэт.

Гу лъитащ, щIалэр зэрынэщхъейр и гъунэгъуми.

- Сыт нэхъ уигу къеуэр? - жиIэри гъунэгъур щIалэм бгъэдыхьащ.

- СыткIэ мыгъуэ укъыздэIэпыкъуфын уэ  сэ си гуауэм, - къыжриIащ щIалэр и гъунэгъум. Сэ делагъэ жысIащи, иджы жысIам сытетыжын хуейщ.

- КъызжеIэ, си къуэш, къэхъуар. СыныбдэIэпыкъуфынуми пщIэкъым.

- Зэпеуэным дыдихьэхауэ дыздэзэпсалъэхэм сэрэ си ныбжьэгъухэмрэ, къызжьэдэлъэтащ тенджыз псор зэ ефэгъуэкIэ исфыфыну. Абы ицIэкIэ баз дызэпехьащ. Зэманыр къынос, ауэ сщIэнур сытми сщIэкъым - жиIащ щIалэм.

- Абы щхьэкIэ ущIэнэщхъеир сыт нтIэ? Зэманыр къэсмэ, хы Iуфэм кIуэи, уи вакъэхэр зыщыхи псым хэхъи жыIэ: «Сэ псалъэ фэстащи, икIи си псалъэ згъэзэщIэжыну, ауэ дэ дызэрызэгурыIуар тенджызым ит псым сефэну. Фэ фщIэнур аращи, хым хэлъадэ псыхэр къэвгъэувыIэ».

ЩIалэм псори зэрищIар и гъунэгъум зэрыжиIам хуэдэщ.

Баз зыпехьахэм егори яжриIащ:

- Сэ псалъэ фэстащи, икIи си псалъэ згъэзэщIэжыну, ауэ дэ дызэрызэгурыIуар тенджызым ит псым сефэну. Фэ фщIэнур аращи, хым хэлъадэ псыхэр къэвгъэувыIэ.

- Ар тхузэфIэкIыну нтIэ? - ягъэщIэгъуащ  щIалэхэм.

- НтIэ сэ фыкъэзырызгъэгугъар хым ит псым сефэну, нэхъ дунейм щызежэ псыхэм сефэнуракъым!

ЯщIэжынур сыт щIалэхэм? Базыр я ныбжьэгъум къызэрихьар къалъыта хъуащ.

Абы адэкIэ щIалэм и гъунэгъур игъэтхъэжащ, икIи тхъэ иIуащ, зэ изыми баз пемыхьэжыну.